বিএনপি-জামায়াত নিজেরা শুধু নির্বাচনে অংশ না নিয়ে চুপচাপ থাকেনি। তারা নির্বাচন প্রতিহত করার ডাক দিয়ে মানুষের জীবন ও সম্পদের যে অপরিমেয় ক্ষতি সাধন করেছে, তা একেবারেই নজিরবিহীন। তারা সরকার বা আওয়ামী লীগের বিরুদ্ধে নয়, গোটা দেশের বিরুদ্ধেই যেন যুদ্ধ ঘোষণা করেছিল। বাংলাদেশ আন্দোলনের দেশ। বাংলাদেশের মানুষ সংগ্রামী মানুষ। পাকিস্তানের বিরুদ্ধে দীর্ঘ আন্দোলন-সংগ্রাম করেই বাংলাদেশ রাষ্ট্রের জন্ম হয়েছে। স্বাধীন বাংলাদেশেও অগণতান্ত্রিক সামরিক শাসনের বিরুদ্ধে বীরত্বপূর্ণ লড়াই-সংগ্রামের ইতিহাস তৈরি হয়েছে। কিন্তু অতীতে কখনওই আন্দোলনকারীরা নিরীহ-নিরপরাধ মানুষকে হত্যা করে কিংবা জিম্মি করে, রাষ্ট্রের এবং সাধারণ মানুষের সম্পদ ধ্বংস করে কোনো আন্দোলন করেনি। আন্দোলন দমন করার জন্যই অতীতে শক্তি প্রয়োগ হয়েছে, সম্পদ ও জীবননাশ হয়েছে। অথচ বিএনপি-জামায়াত আন্দোলনের নামে ধ্বংসযজ্ঞ, নাশকতা, সন্ত্রাসের নতুন ইতিহাস তৈরি করেছে। বিএনপির দাবির প্রতি যাদের সহানুভূতি ছিল, তারাও তাদের আন্দোলনের কৌশলের সাথে একমত হতে পারেনি। তাই বিএনপি-জামায়াতের আন্দোলন পরিণত হয়েছিল সন্ত্রাসী কর্মকাণ্ডে এবং স্বাভাবিকভাবে হয়ে পড়েছিল গণবিচ্ছিন্ন। ৫ জানুয়ারির নির্বাচন প্রতিহত করতে গিয়ে বিএনপি চরমভাবে ব্যর্থ হয়েছে।